《次韵赵祖德送李衡阳有感》
宋代·程洵

秋日晒古城，秋风来水乡。临流送归客，离思飞云扬。

银液深蘸甲，金钗俨分行。祖行礼虽微，善颂意则良。

破涕忽成笑，欲语旋复忘。若人工涉世，止沸非扬汤。

俛首是非海，如居清净坊。一朝脱屣去，翩如雁随阳。

三折仅存臂，九回无复肠。所欣返全璧，讵复忧焚冈。

我本山林人，才非锥处囊。偶然踏朝市，包以冠与裳。

谁吹邹子律，自分冰氏凉。馀习但文字，残星弄微芒。

来时岸柳绿，倏见秋叶黄。何当首归途，解此名利缰。

湖山足佳处，与君共徜徉。

作者简介：程洵，字允夫，南宋婺源（今属江西省）人。为朱熹门人，潜心理学，是程朱学派的重要学者。孝宗淳熙十一年（1184）始出任衡阳主簿。十四年又暂代石鼓书院山长，以宣扬朱子张子之学为要务，一时“士友云集，登其门者，如出晦庵之门”（清康熙《衡州府志》）。在衡期间留有题咏石鼓诗若干首，旧志收录4首。曾为衡阳花药山杜（甫）黄（庭坚）二公祠作记，并编纂首部《石鼓书院志》（后散失）。后任卢陵录参，以伪学去官。著有《克斋集》。